“O`zbekneftgaz” AJ “UNG Petro” korxonasi 70 dan ortiq AYoQSh orqali iste`molchilarga neft mahsulotlari etkazib bermoqda (video)

O`zbekiston Respublikasi Vazirlar Mahkamasining 2019 yil 19 fevraldagi 143-sonli “O`zbekneftgaz” AJ samaradorligini oshirishga doir ustuvor chora-tadbirlar to`g`risida”gi qaroriga muvofiq va “O`zbekneftgaz” AJning 2019 yil 7 avgustdagi navbatdan tashqari umumiy yig`ilish bayonnomasi asosida “UNG” brendi ostida neft mahsulotlarini sotishni amalga oshiruvchi avtomobillarga yoqilg`i quyish shoxobchalari tarmog`ining boshqaruv kompaniyasi sifatida “UNG Petro” MChJ tashkil etildi.
Ayni paytda avtomobilga yoqilg`i quyish shoxobchalarini qabul qilish va uzatish, neft mahsulotlarini etkazib berishda uzilishlar ro`y berishining oldini olish va ular faoliyatining to`xtab qolmasligi borasida faol ishlar amalga oshirilmoqda.
Bugungi kunda korxona balansida respublika bo`ylab 70 dan ortiq avtomobillarga yoqilg`i quyish shaxobchalari mavjud bo`lib, 2000 mingga yaqin ishchi-xodimlar mehnat qilmoqda.
Hozirgi kunda avtomobilga yoqilg`i quyish shoxobchalari tarmog`i orqali “O`zbekneftgaz” AJning neftni qayta ishlash zavodlarida ishlab chiqarilgan “AI-80”, “AI-91” rusumdagi benzin, “AI-92” markali import benzini hamda mahalliy “Evro – 4” va “Evro – 5” dizel yoqilg`isi sotish mexanizmi yo`lga qo`yilgan.
Shuningdek, “O`zbekneftgaz” AJga qarashli “UNG” milliy brendi ostida neft va gaz mahsulotlarini sotishni amalga oshiruvchi yoqilg`i qo`yish stansiyalari tarmog`ini birlashtiruvchi “UNG Petro” korxonasi 2020 yil 21 may kunidan e`tiboran, yuridik shaxslarga ham xizmat ko`rsatishni boshlamoqda.
Iste`molchilarga qulaylik yaratish va ularning huquqlari buzilishining oldini olish maqsadida kunu-tun ishlaydigan “ishonch telefoni” tashkil etildi va barcha avtomobilga yonilg`i quyish shoxobchalarida bu haqda e`lon ilib chiqildi.
“O`zbekneftgaz” AJ Boshqaruvi raisi Mehriddin Abdullaevning topshirig`iga asosan, 2020 yil 13 may kuni korxonaga qarashli barcha Avtomobillarga yoqilg`i quyish stansiyalarida mahsulot sifati va miqdori bo`yicha tekshiruv o`tkazib kelinmoqda. Iste`molchilarga sifatli benzin va dizel yoqilg`isi etkazib berilishini ta`minlash maqsadida monitoring va tekshiruv ishlari yo`lga qo`yilgan.
Bundan tashqari, harorat pasayishini hisobga olgan holda yoqilg`i mahsulotlarini to`kish hamda quyish moslamalarining zichligi ta`minlandi. Tozalash inshootlari, kanalizasiya, drenaj va suv bilan ta`minlash tarmoqlarida aniqlangan kamchiliklar bartaraf qilindi hamda ishchi-xodimlar mavsum uchun maxsus kiyim-bosh, poyabzallar bilan ta`minlandi.
O`zbekiston Respublikasi Prezidentining 2020 yil 10 iyul kunidagi PQ–4779-son Qaroriga muvofiq respublikada elektrmobillarga xizmat ko`rsatish uchun infratuzilmasi, shu jumladan, zaryadlash stansiyalari va servis markazlarini tashkil etishning rag`batlantirish chora-tadbiri belgilangan.
Ushbu qaror ijrosini ta`minlash maqsadida, “O`zbekneftgaz” AJ Boshqaruvi raisi tomonidan berilgan topshiriqqa asosan, “UNG Petro” MChJga qarashli AYoQShlarda quvvatlantirish tizimlari o`rnatilmoqda.
Jumladan, “UNG Petro” MChJga qarashli Toshkent shahrida, Samarqand shahrida elektromobillarni quvvatlantirish mobil stansiyalari modullarini ishlab chiqaruvchi tezkor zaryadlash tizimlari o`rnatildi.
“UNG Petro” korxonasi rahbari Mirzohid Musaev benzin sifatini bir me`yorda saqlab turish uchun uning doimiy nazorati yo`lga qo`yilgani hamda maxsus ko`chma laboratoriya yordamida uzluksiz o`rganish ishlari olib borilayotgani haqida ma`lum qildi.